**Mladí z našej farnosti na SDM v Lisabone**

Osem mladých z našej Farnosti Topoľčany sa zúčastnilo na tohtoročných Svetových dňoch mládeže v Lisabone, v hlavnom meste Portugalska v dňoch 1.-6. augusta 2023. V nasledujúcom článku niektorí z nich vyjadrili svoje osobné pocity i dojmy a podelili sa o svoje zážitky:

Mladý pútnik T.: ,,21. júla sme sa spolu s ďalšími slovenskými diecézami vydali na 3-týždňovú cestu do Portugalska, počas ktorej sme sa zastavili na pútnických miestach Lurdy a Fatima. Ešte pred hlavným programom so Svätým Otcom Františkom sme sa zúčastnili Dní v diecéze Porto na severe Portugalska. Bol to týždeň spoznávania diecézy, farnosti, ich kultúry a zvykov. Ubytovaní sme boli v rodinách. Takže miestnych ľudí a ich náturu sme vnímali z prvej ruky. Najlepšie však bolo ich jedlo. Počas spoločných večerí na záhrade s celou jednou portugalskou rodinou, nám ponúkali tradičnú rybu tresku, koláčik pastel de nada či slávne portské víno. Domáci boli veľmi veselí a pohostinní, a tak sme museli ochutnať naozaj všetko. Ostatní farníci sa tiež z našej prítomnosti veľmi tešili a zobrali nás k oceánu, pozrieť korkové stromy, ktorými je Portugalsko známe, či na prehliadku mesta. Každý deň nám pripravili aj párty, takže sa stále veľa tancovalo, spievalo, jedlo a zabávalo. A samozrejme modlilo.“

Mladá pútnička S.: ,,Bol to silný zážitok na celý život. Rodičia nás dopredu varovali, že to nebude len dovolenka, ale ideme tam aj niečo obetovať. Častokrát nás podmienky dohnali k takým situáciám, že nám už domov veľmi chýbal, napríklad studené sprchy vonku, spanie na tvrdej zemi, skoré vstávanie, veľké množstvo ľudí, vysoké teploty a všade dlhé rady a čakanie. Ale na druhej strane toľká energia, mladí ľudia z celého sveta, spoločenstvo a to nadšenie pre vieru a živého Boha. A všetky tieto radostné momenty prevýšili nedostatok pohodlia a všetky ťažkosti, čiže sa to určite oplatilo. Najvtipnejší zážitok bol pre mňa, keď sme sa s kamarátkami stratili na francúzskej riviére a nevedeli sme sa dostať na hotel, všade naokolo cudzinci a cestovný poriadok v cudzom jazyku. Nakoniec sme si museli zavolať taxi, tak sme boli donútené si poriadne siahnuť do vrecka. Nádherná atmosféra pri večernej adorácii v strede krásneho Lisabonu vo mne zanechala krásny dojem, bolo to veľmi dojemné vidieť toľko mladých ľudí kľačiacich pred Sviatosťou Oltárnou. Keď Svätý Otec František opakovane vyzýval ľudí, aby sa nebáli, aby sme stále pamätali na tri slová: „Počúvať, zažiariť a nebáť sa“, mali sme z jeho krásnych slov zimomriavky. Veľmi si vážime pápeža, že za nami pricestoval aj napriek jeho zdravotnému stavu. Naozaj mladosť nie je o veku, ale o duši človeka. Svätý Otec to tam prišiel omladiť. Chceme sa poďakovať aj našej farnosti a pánu dekanovi za duchovnú a finančnú podporu. Vo Fatime a v Lurdoch sme mysleli v modlitbách na vás všetkých! Vidíme sa v roku 2027 v Soule.“

Ďalšia mladá pútnička S.: ,,Vyše tritisíc kilometrov a náš cieľ bol na dosah. Lisabon – mesto s krásnymi uličkami a milými ľuďmi. Spoznávanie ulíc sme si spríjemnili spievaním slovenských ľudoviek a náboženských piesní. Nie vždy bolo ľahké dohodnúť s ôsmimi dievčatami program a vzájomne sa zladiť, kam sa pôjdeme pozrieť. Kým v Topoľčanoch panoval dážď, nám bolo slnka dopriateho až moc. Katechézy, sväté omše, ruženec, adorácia, krížová cesta, chválové skupiny, každý si tam našiel to svoje. Vďaka našim túlavým topánkam sme sa dostali na koncert jednej španielskej skupiny. Všade to žilo, tancovalo, spievalo. Či už na námestiach, v metre, v kostole. Argentínčanky sme naučili nejaké naše slová a jazykolami a naopak aj ony nás. Veľmi zaujímavé bolo, keď sme sa spoznávali s ľuďmi zo všetkých kútov sveta. Od Čechov, Francúzov, Filipínčanov, Indov, Egypťanov, Austrálčanov... Milo ma prekvapilo, keď niektorí ľudia vedeli aj niečo o Slovensku Vidieť nadšenie druhých ľudí a slová Svätého Otca naplnili nás všetkých entuziazmom. Po dvoch týždňoch sme sa opäť ocitli doma. Pán Boh zaplať za všetky vaše modlitby.“

Reportáž zo Svetových dní mládeže v Lisabone (Portugalsko) pripravili naši mladí z farnosti, ktorí pre spestrenie ich slov, ponúkajú aj zopár fotografií.